Povzetek revizijskega poročila
Pravilnost poslovanja Javne agencije Republike Slovenije za varstvo konkurence

Računsko sodišče je izvedlo revizijo pravilnosti poslovanja **Javne agencije Republike Slovenije za varstvo konkurence**. Cilj revizije je bil izrek mnenja o pravilnosti poslovanja Javne agencije Republike Slovenije za varstvo konkurence v letu 2023.

Računsko sodišče je o pravilnosti poslovanja Javne agencije Republike Slovenije za varstvo konkurence v letu 2023 izreklo mnenje s pridržkom, ker je ugotovilo, da je v naslednjih primerih poslovala v neskladju s predpisi, notranjimi akti in pogodbenimi določili:

* javna uslužbenca je nepravilno uvrstila v plačni razred oziroma napredovala ter obračunala in izplačala za 3.911 EUR previsoko bruto plačo;
* javnim uslužbencem je izplačala za 11.713 EUR prenizka bruto nadomestila plač;
* javnemu uslužbencu je napačno obračunala in izplačala stroške prevoza na delo in z dela;
* javnemu uslužbencu je obračunala previsoko akontacijo dohodnine zaradi uporabe avtomobila za osebne namene;
* s 6 javnimi uslužbenci ni opredelila možnosti opravljanja dela na domu v pogodbi o zaposlitvi oziroma je to možnost opredelila le za del leta 2023;
* z izvajalci ni sklenila pogodb oziroma ni izdala naročilnic za izvedbo storitev v vrednosti 13.308 EUR, plačala je stroške v skupnem znesku 4.290 EUR, za katere ni prejela ustreznih knjigovodskih listin, in plačala je stroške storitve v znesku 732 EUR, ne da bi od izvajalca zahtevala, da izpolni obveznost iz pogodbe;
* ni izdelala programa promocije zdravja na delovnem mestu;
* javnim uslužbencem je neupravičeno obračunala in izplačala kilometrino za uporabo lastnega avtomobila, javno uslužbenko pa napotila na službeno potovanje, ne da bi potni nalog podpisala odgovorna oseba;
* v dogovor o izvajanju storitev podporne službe s področja informatike in pogodbo za čiščenje poslovnih prostorov ni vključila protikorupcijske klavzule;
* plačila obveznosti ni izvedla v predpisanem roku;
* članom sveta agencije je sejnine obračunavala in izplačevala nepravočasno;
* javnemu uslužbencu je izplačala sejnine, pri tem pa je čas udeležbe na seji upoštevala tudi kot čas opravljanja dela v okviru rednega delovnega časa.

Računsko sodišče od agencije ni zahtevalo predložitveodzivnega poročila, saj je Javna agencija Republike Slovenije za varstvo konkurence med revizijskim postopkom sprejela ustrezne popravljalne ukrepe za odpravo razkritih nepravilnosti.

Ljubljana, 19. maja 2025